Matriekafskeid: Die boerseun moet kan vas dansJohanè Genis. Foto: Verskaf ŉ Matriekleerder van die gekombineerde hoërskool in Hendrina, Mpumalanga, het haar tot sosiale media gewend om die perfekte metgesel vir haar matriekafskeid te vind. Dalene Genis, ŉ countrysanger, sê haar dogter, Johanè, het besluit om op ŉ ongewone manier ŉ metgesel vir haar matriekafskeid te vind, omdat sy nie graag saam met een van die ‘stadsjapies’ in haar skool wil gaan nie. “Die seuns in haar skool is almal tipiese stadsjapies. Hulle hare moet perfek wees en hulle moet heeltyd na parfuum ruik. Sy wil met ŉ trekker of ŉ sleepwa by die onthaalplek aankom, en soek na ŉ boerseun wat dit saam met haar kan doen,” het Dalene vertel. Sy sê Johanè is ŉ ongewone kind, en daarom sal net ŉ ongewone metgesel goed genoeg vir haar wees. Dit is haar laaste jaar in die dorpie voor sy Bloemfontein toe verhuis om Forensiese Wetenskap te gaan studeer. “Sy is opreg met ŉ mooi hart. Sy is ŉ ekstrovert, maar met ŉ rustige persoonlikheid. Eintlik soek sy net ŉ boertjie omdat hulle heeltemal anders is as outjies wat in die stad grootgemaak is.” Dalene sê dié verskil word gesien in die manier waarop boerseuns optree en in hul verhoudinge met meisies. “Ons is ŉ hegte gesin wat heeltyd lag. Johanè is jonk én jonk van gees – op 17 klim sy steeds boom. Sy soek ŉ boertjie wat sulke dinge kan waardeer, en ook saam met haar in die skuur kan dans en respek sal hê vir ŉ meisie. Hy moenie gepla wees oor sy hare nie,” sê Dalene. Hoewel die gesin nie self boer nie, sê Dalene dis iets wat in hulle bloed loop. Johanè het selfs ŉ spinnekop vir ŉ troeteldier. Sy sê Johanè se pa het aanvanklik maar die wenkbroue gelig vir die hele “rietmaraal”, soos hulle dit noem, maar eindelik ingestem. “Sy het mooi verduidelik die seuns in haar skool is nie waarna sy op soek is nie. Sy soek ŉ boertjie wat saam met sy gesin om die tafel sit en eet, Bybel lees en outydse waardes het. Ons gaan by elke stap van die proses betrokke wees,” sê sy. Dalene sê hulle is van plan om die seun en sy ouers te ontmoet, voordat hulle hom die jawoord gee. Die Genis-egpaar gaan al die kostes van die metgesel dek. “Johanè het gevra hulle moet ŉ video stuur van hoe hulle vas dans, sodat sy seker kan wees sy gaan nie op haar stoel sit die hele aand nie. Maar as hulle nie kan nie, moet hulle steeds kontak maak sodat ons hulle kan ontmoet,” het Dalene gesê. As jy dink jy is net die regte boertjie vir Johanè, stuur ŉ kop-en-skouerfoto én ŉ vollengtefoto na [email protected] Jy moet langer as 1,75 m wees, tussen 18 en 20 jaar oud (skoolvereistes), en kan vas dans.